กราบเรียน ฯพณฯ สมณทูตที่เคารพรักยิ่ง

นับเป็นความชื่นชมยินดี และเป็นเกียรติของสังฆมณฑลราชบุรี สำหรับการมาเยี่ยมเยือนของ ฯพณฯ ในวันนี้ ทำให้การฉลองอาสนวิหารแม่พระบังเกิดบางนกแขวก เป็นไปอย่างสง่างาม สมพระเกียรติพระแม่มารีย์ องค์อุปถัมภ์ของอาสนวิหารแห่งนี้ พวกเราซาบซึ้งใจ เมื่อ ฯพณฯตอบรับที่จะมาเยี่ยมเยือนพวกเรา พวกเราประทับใจในความเรียบง่าย ความเป็นกันเองของ ฯพณฯ บทเทศน์ของ ฯพณฯ เร่งเร้าจิตใจพวกเรา ให้มีความเชื่อที่ลึกซึ้งมากขึ้น และพร้อมที่จะดำเนินชีวิตตามแบบอย่างความเชื่อที่พระแม่มารีย์ทรงเป็นแบบอย่างแก่พวกเรา

ขอบคุณ ฯพณฯ สำหรับการเสกศิลาฤกษ์บ้านพักผู้สูงอายุ จากนี้ไปเราจะดำเนินการก่อสร้าง และบริหารบ้านแห่งนี้ เพื่อดูแลเอาใจใส่ ให้ความรักแก่ผู้สูงอายุที่ไม่มีใครดูแล ตามคำสอนที่พระเยซูเจ้าได้ทรงสอน บ้านแห่งนี้จะเป็นอนุสรณ์ปีแห่งความเชื่อที่เปี่ยมไปด้วยกิจการแห่งความรัก

สังฆมณฑลราชบุรี มีคาทอลิกประมาณ 15,726 คน ประกอบด้วย 4 จังหวัดคือ ราชบุรี สมุทรสงคราม กาญจนบุรี และเพชรบุรี มีข้าพเจ้า พระสังฆราชยอห์น บอสโก ปัญญา กฤษเจริญ เป็นประมุข คุณพ่อยอห์น บอสโก ไพยง มนิราช เป็นอุปสังฆราช บริหารงานภายใต้คณะที่ปรึกษาฯ สภาสงฆ์ คณะกรรมการเศรษฐกิจ และคณะกรรมการบริหารสังฆมณฑล มีพระสงฆ์สังฆมณฑลจำนวน 58 คน พระสงฆ์นักบวช 16 คน มีวัด 25 แห่ง วัดน้อย 7 แห่ง โรงเรียนของสังฆมณฑล และบ้านฝึกอบรม 6 แห่ง นักบวชที่ร่วมงานในสังฆมณฑล ประกอบด้วย คณะนักบวชชาย 5 คณะ คือ คณะซาเลเซียน คณะคามิลเลียน คณะรอยแผลศักดิ์สิทธิ์ คณะภราดาน้อย กาปูชิน และคณะแม่พระแห่งพระตรีเอกภาพ คณะนักบวชหญิง 10 คณะ คือ คณะซาเลเซียน (หญิง) คณะผู้รับใช้คนป่วยแห่งนักบุญคามิลโล คณะผู้รับใช้ดวงหทัยนิรมลของพระแม่มารีย์ คณะกลาริส กาปูชิน คณะพระหฤทัยแห่งกรุงเทพ คณะคาเมไลท์ มิชชันนารี คณะเซนต์ปอล เดอ ชาร์ตร คณะแม่พระแห่งพระตรีเอกภาพ คณะแม่พระถวายองค์ในพระวิหาร และคณะอูร์สุลิน ผู้ถวายตัวที่เป็นฆราวาส คือ สถาบันธิดาพระราชินีมาเรีย

ในวันนี้มีตัวแทนของคณะนักบวชต่าง ๆ และตัวแทนฆราวาสซึ่งเป็นสภาอภิบาลวัด ร่วมพบปะกับ ฯพณฯ ด้วย

สังฆมณฑลราชบุรี ขอกราบขอบพระคุณพระสมณฑูตสำหรับการมาเยี่ยมเยือนพวกเรา ขอบคุณในน้ำใจดีของท่าน ทั้งการอภิบาล ดูแล เอาใจใส่พวกเรา และแบบอย่างการดำเนินชีวิตของท่าน ขอพระเจ้าประทานพระพรให้ ฯพณฯ มีสุขภาพแข็งแรงเปี่ยมไปด้วยปรีชาญาณในการอภิบาลฝูงชุมภาบาลของพระเจ้าได้อย่างดี